
Parlamentul  României

Camera  Deputaţilor
Comisia pentru sănătate  şi familie
                Nr. 28/58/ 5 martie 2009                                      

BIROULUI PERMANENT 

AL

CAMEREI DEPUTAŢILOR,

   Vă înaintăm raportul asupra propunerii legislative privind adoptarea unor măsuri privind diminuarea mortalităţii şi morbidităţii infantile (PLx 99/2008), respinsă de Senat în şedinţa din 25 februarie  2008 în calitate de primă Cameră sesizată, şi  trimisă comisiei  pentru examinare, în fond, cu adresa  nr.PLx 99 din 3 martie 2008, Camera Deputaţilor fiind Cameră decizională.

La întocmirea raportului comisia a avut în vedere avizul Consiliului Legislativ nr. 1435/17.10.2007, punctul de vedere al Guvernului înregistrat la Senat sub nr. L873/27.11.2007, avizul Comisie pentru muncă şi protecţie socială nr. 27/69 din 17 martie 2008 şi avizul Comisiei juridice, de disciplină şi imunităţi Plx 99 din 18 martie 2008.

În raport de obiectul şi conţinutul său, propunerea legislativă  face parte din categoria legilor ordinare în conformitate cu prevederile articolului 73 din Constituţia României, republicată.

PREŞEDINTE,

RODICA NASSAR

Parlamentul  României

Camera  Deputaţilor
Comisia pentru sănătate  şi familie
                         Nr. 28/ 58/5 martie 2009        
Raport

asupra propunerii legislative privind adoptarea unor măsuri privind diminuarea mortalităţii şi morbidităţii infantile (PLx 99/2008)


 1. Cu adresa nr. Plx 99 din 3 martie  2008 Comisia pentru sănătate şi familie a fost sesizată cu dezbaterea propunerii legislative privind adoptarea unor măsuri privind diminuarea mortalităţii şi morbidităţii infantile (PLx 99/2008), respinsă de Senat în şedinţa din 25 februarie 2008, în calitate de primă Cameră sesizată, Camera Deputaţilor fiind Cameră decizională.

La întocmirea raportului comisia a avut în vedere avizul Consiliului Legislativ nr. 1435/17.10.2007, punctul de vedere al Guvernului înregistrat la Senat sub nr. L873/27.11.2007, avizul Comisie pentru muncă şi protecţie socială nr. 27/69 din 17 martie 2008 şi avizul Comisiei juridice, de disciplină şi imunităţi Plx 99 din 18 martie 2008.

 2. În raport de obiectul şi conţinutul său, propunerea legislativă  face parte din categoria legilor ordinare în conformitate cu prevederile articolului 73 din Constituţia României, republicată. Prin propunerea legislativă menţionată, iniţiatorii doreau condiţionarea primirii indemnizaţiei lunare prevăzute la art. 1 din Ordonanţa de urgenţă a Guvernului nr. 148/2005 privind susţinerea familiei în vederea creşterii copilului, precum şi a sumei prevăzute la art. 1 din Legea nr. 482/2006 privind acordarea de trusouri pentru nou-născuţi, de prezentarea la medic pentru luarea în evidenţă a gravidelor în primul trimestru de sarcină şi de alte trei controale pe perioada sarcinii, la medicul specialist obstetrician.

3. Comisia pentru sănătate şi familie a dezbătut propunerea legislativă menţionată în şedinţa din 3 martie 2009. La şedinţa comisiei au participat 19 deputaţi din cei 19 membri ai comisiei. Raportul comisiei a fost adoptat cu unanimitate de voturi.


4. În urma dezbaterilor, Comisia pentru sănătate şi familie propune plenului Camerei Deputaţilor respingerea propunerii legislative privind adoptarea unor măsuri privind diminuarea mortalităţii şi morbidităţii infantile (PLx 99/2008). Comisia a constatat în analiza propunerii legislative că există deja stipulată în legislaţia în vigoare obligativitatea realizării de controale periodice atât pentru mană, cât şi pentru copil. Se prevede o dublă obligativitate atât a asiguraţilor de-a se prezenta la controalele profilactice şi periodice stabilite prin contract dar şi a medicului de familie de a avea permanent contact cu asiguratul înscris pe listele sale. 
Introducerea unei condiţii de acordare a indemnizaţiei pentru creşterea copilului contravine spiritului art. 49 din Constituţiei României, republicată, şi a Ordonanţei de urgenţă a Guvernului nr. 148/2005 privind susţinerea familiei în vederea creşterii copilului. 

Pentru sejurul gratuit de 10 zile la mare în vederea prevenirii rahitismului infantil, propunerea legislativă nu indică sursa de finanţare.
PREŞEDINTE,

RODICA NASSAR

